സ്ത്രീ ക്ഷേമത്തിലേക്ക് ഇനിയെത്ര ദൂരം സമൂഹത്തില് നിന്നു ഒറ്റപ്പെട്ട് ദുരിതം പേറുന്ന സ്ത്രീകളുടെ പ്രശ്നങ്ങള് അറിയാനും പരിഹരിക്കാനുമാണ് വനിതാ കമ്മിഷന് പോലുള്ള സംവിധാനം നിലവില് വന്നത്. വനിതാ കമ്മിഷന് മുന് അദ്ധ്യക്ഷ എം.സി. ജോസഫൈന് സ്ത്രീവിരുദ്ധ പരാമര്ശത്തെ തുടര്ന്നാണ് പുറത്ത് പോകേണ്ടി വന്നത്. സ്ത്രീകളുടെയും പെണ്കുട്ടികളുടെയും മനസറിഞ്ഞ് അവരുടെ പ്രശ്നങ്ങള് തങ്ങളുടേതാണെന്ന തിരിച്ചറിവോടു കൂടി പെരുമാറുന്ന നേതൃത്വം ഉണ്ടെങ്കിലേ ഇത്തരം സ്ഥാപനങ്ങളില് തങ്ങള്ക്ക് ഇടമുണ്ടെന്ന് നിസഹായരായ സ്ത്രീകള്ക്ക് തോന്നൂ. മൂന്നുമാസം ഒഴിഞ്ഞുകിടന്ന വനിതാ കമ്മിഷന് അദ്ധ്യക്ഷ സ്ഥാനത്തേക്ക് പി. സതീദേവിയെ നിയോഗിച്ചിരിക്കുകയാണ്. സ്ത്രീധന പീഡനം, പ്രണയപ്പക എന്നിവ വ്യാപകമാകുന്ന വേളയില് അദ്ധ്യക്ഷയായി സതീദേവി നേരിടുന്നത് നിരവധി വെല്ലുവിളികളാണ്. സ്ത്രീകള് വീട്ടിനകത്തു പോലും സുരക്ഷിതരല്ലെന്നാണ് സമീപകാല സംഭവങ്ങള് വിരല് ചൂണ്ടുന്നത്. പങ്കാളിയെ വകവരുത്താന് ഹൈടെക് മാര്ഗങ്ങള് തിരയുന്ന യുവാക്കളും നമുക്കിടയിലുണ്ട്. വാര്ത്താപ്രാധാന്യം നേടിയ ഉത്രവധത്തില് അടുത്ത ദിവസം വിധിയുണ്ടാകുമെന്നത് ഏറെ പ്രതീക്ഷ പകരുന്നു. ഭാര്യയെ കൊല്ലാന് വിഷസര്പ്പത്തെ ഉപയോഗിക്കുന്ന തരത്തില് ക്രിമിനല് മനസുള്ളവര് ഈ സമൂഹത്തില് ഉണ്ടാകുമ്ബോഴാണ് വീടിനുള്ളിലും സ്ത്രീ സുരക്ഷ മുള്മുനയിലാകുന്നത്. ഈ ഘട്ടത്തിലാണ് വനിതാ കമ്മിഷന് പോലുള്ള സ്ഥാപനങ്ങള്ക്ക് പ്രസക്തിയേറുന്നത്. പ്രണയപ്പകയില് കൊല്ലപ്പെട്ട നിതിനയുടെ വീട് സന്ദര്ശിച്ച വനിതാ കമ്മിഷന് അദ്ധ്യക്ഷ സതീദേവി പറഞ്ഞ കാര്യം ഏറെ ശ്രദ്ധേയവും സ്വാഗതാര്ഹവുമാണ്. സ്കൂള് കുട്ടികള്ക്ക് ലൈംഗിക വിദ്യാഭ്യാസം നല്കണമെന്നാണ് അവരുടെ നിര്ദേശം. ഇക്കാര്യത്തില് സര്ക്കാരുമായി ചര്ച്ച നടത്തും. സംസ്ഥാനത്തെ കുറ്റകൃത്യ നിരക്ക് കുറയ്ക്കാന് പ്രത്യേക ബോധവത്കരണ പരിപാടികള് ആസൂത്രണം ചെയ്യുമെന്നും സതീദേവി പറഞ്ഞു. പ്രണയം പ്രാണനാണെന്നാണ് അര്ത്ഥം. എന്നാല് പുതിയ കാലത്ത് പ്രണയം പ്രാണനെടുക്കലായി മാറി. കണ്ണൂരിലെ മാനസയും പാലായിലെ നിതിനയും പ്രാണനെടുക്കുന്ന പ്രണയത്തിന്റെ രക്തസാക്ഷികളായിരുന്നു. എന്താണ് യഥാര്ത്ഥ പ്രണയമെന്ന് കമിതാക്കളെ പഠിപ്പിക്കാനും വനിതാ കമ്മിഷന് പോലുള്ള സ്ഥാപനങ്ങള് തയ്യാറാകണം. ജനാധിപത്യ മഹിളാ അസോസിയേഷന് പോലുള്ള സംഘടനയുടെ അമരത്ത് പ്രവര്ത്തിച്ച സതീദേവിക്ക് സ്ത്രീകളുടെ പ്രശ്നങ്ങളില് സജീവമായി ഇടപെടാന് കഴിയുമെന്ന കാര്യം ഉറപ്പാണ്. ലൈംഗിക വിദ്യാഭ്യാസമെന്ന് കേള്ക്കുമ്ബോള് പലരുടെയും നെറ്റിചുളിയുന്ന അവസ്ഥയാണ്. അതിനെക്കുറിച്ച് സംസാരിക്കുമ്ബോഴൊക്കെ വലിയ വിമര്ശനങ്ങള് ഉയര്ന്നു വരാറുണ്ട്. എന്നാല് ലൈംഗിക വിദ്യാഭ്യാസം നടപ്പാക്കിയാല് നിരവധി പ്രശ്നങ്ങള് പരിഹരിക്കപ്പെടും. ലിംഗനീതിയുമായി ബന്ധപ്പെട്ട് കുട്ടികള്ക്ക് ബോധവത്കരണം നല്കാനായി ഉന്നത വിദ്യാഭ്യാസ വകുപ്പ് തന്നെ അത്തരം പ്രൊജക്ടുകള് കൊണ്ടുവരണം. വിദ്യാസമ്ബന്നരായ ചെറുപ്പക്കാരില് ഇത്തരത്തിലുള്ള ഹീനമായ ക്രൂരകൃത്യം ചെയ്യാനുള്ള മാനസികാവസ്ഥ രൂപപ്പെടുന്നതെങ്ങനെയെന്ന് ഗൗരവമേറിയ പഠനം വേണം. സമൂഹമാദ്ധ്യമങ്ങളിലടക്കം ഇടപെടുന്ന കൗമാരക്കാരില് പല അബദ്ധധാരണകളുമുണ്ടെന്നും അവര് പറയുന്നു. വിധവകളുടെ പ്രശ്നങ്ങള് മുഖ്യം സ്ത്രീധന പീഡനത്തിന് പുറമെ വനിതാ കമ്മിഷനു മുന്നിലെ മറ്റൊരു പ്രധാന പ്രശ്നം വിധവകള് നേരിടുന്ന ഒറ്റപ്പെടലാണ്. കാലമെത്ര പുരോഗമിച്ചിട്ടും വിധവകള്ക്ക് ചുറ്റും അദൃശ്യമായ ലക്ഷ്മണരേഖകള് നാട് ,നഗര വ്യത്യാസമില്ലാതെ ഇന്നുമുണ്ട്. ലോകത്ത് ഏറ്റവും കൂടുതല് വിധവകളുള്ള രാജ്യം ഇന്ത്യയായതിനാല് ചുറ്റും കണ്ണുതുറന്നു നോക്കിയാല് ഈ അതിര്വരമ്ബുകള് കാണാം. ഭാര്യ നഷ്ടപ്പെട്ട പുരുഷന്മാരെ അകറ്റിനിറുത്താത്ത സമൂഹം ഭര്ത്താവ് മരിച്ച സ്ത്രീകളെ മുദ്ര കുത്തി അകറ്റാന് മത്സരിക്കുകയാണ്. ആരുടെയും കാരുണ്യത്തിനായി കാത്തുനില്ക്കാതെ സ്വയംപര്യാപ്തയാകാന് ഉതകുന്ന തരത്തില് സ്വന്തം ജീവിതം കെട്ടിപ്പടുക്കാന് ശ്രമിക്കുമ്ബോള് പോലും സമൂഹം വിധവകളെ അത്രകണ്ട് പ്രോത്സാഹിപ്പിച്ച ചരിത്രമല്ല ഉള്ളത്. ഭാര്യ മരണപ്പെട്ടവര് മറ്റൊരു വിവാഹം കഴിച്ച് പഴയപടി ജീവിതം കരുപ്പിടിക്കുമ്ബോള് പുനര്വിവാഹമെന്ന അവകാശം ചങ്കൂറ്റമുള്ള സ്ത്രീകള്ക്ക് മാത്രമായി ചുരുങ്ങുകയാണ്. സാമ്ബത്തിക അരക്ഷിതത്വം, ശാരീരിക പരിമിതികള്, ആരോഗ്യപ്രശ്നങ്ങള്, ഏകാന്തത, അനാഥത്വം, പരിമിതമായ സഞ്ചാരസ്വാതന്ത്ര്യം എന്നിങ്ങനെ ഒറ്റപ്പെടലിലേക്ക് നടക്കുന്ന ഘടകങ്ങള് നിരവധിയാണ്. സ്വത്ത് മറ്റൊരു കുടുംബത്തിലേക്ക് അന്യാധീനപ്പെട്ടു പോകാതിരിക്കാന് മരുമകളെ സ്വന്തം വീട്ടിലേക്ക് പറഞ്ഞുവിടുന്ന കുടുംബങ്ങള് ഇന്നും കേരളത്തിലുണ്ട്. ഇക്കാര്യത്തില് അടിയന്തര ശ്രദ്ധ പതിയണം. ക്ഷേമപദ്ധതികള് ഏറെയുണ്ട് വിധവകളുടെ ക്ഷേമത്തിനായി കേന്ദ്ര സംസ്ഥാന സര്ക്കാരുകള് വിവിധ പദ്ധതികള് ആവിഷ്കരിച്ചിട്ടുണ്ട്. പക്ഷെ അത് കാര്യമായി അര്ഹതപ്പെട്ടവരുടെ കൈകളിലെത്തുന്നില്ലെന്നതാണ് വാസ്തവം. വിധവകള്ക്ക് വീട് വയ്ക്കാനും സംരംഭങ്ങള് ആരംഭിക്കാനും നിയമ സഹായവും കൗണ്സിലിംഗും നല്കാനും സര്ക്കാര് തലത്തില് നിരവധി സംവിധാനങ്ങള് പ്രവര്ത്തിക്കുന്നുണ്ട്. എന്നാല് വാര്ഷിക വരുമാനം മാനദണ്ഡമാക്കിയാണ് അര്ഹത കണക്കാക്കുന്നത്. ഇതുമൂലം കൂട്ടുകുടുംബത്തില് കഴിയുന്ന സ്ത്രീകള് ആനുകൂല്യത്തില് നിന്നും പിന്തള്ളപ്പെടുകയാണ്. പരിമിതികള് ഏറെയുണ്ടെങ്കിലും അവയിലൊന്നും കാലിടറാതെ മുന്നേറാന് വിധവകള്ക്കായി സംസ്ഥാനത്ത് ഇന്ന് നിരവധി ഇടങ്ങളുണ്ട് . തൊഴില്വകുപ്പിന്റെയും കുടുംബശ്രീയുടെയും പദ്ധതികള് അവയില് ചിലത് മാത്രം. ഇതിലൊക്കെ വനിതാ കമ്മിഷന്റെ ഇടപെടലുണ്ടെങ്കില് മാത്രമേ നമ്മുടെ സഹോദരിമാര്ക്ക് ജീവിതം സമാധാനത്തോടെയും സന്തോഷത്തോടെയും നയിക്കാനാകൂ.